b'\n_START_ARTICLE_\nIstanbulin jazzfestivaali\n_START_PARAGRAPH_\nIstanbulin jazzfestivaali on Istanbulin kulttuuri- ja taides\xc3\xa4\xc3\xa4ti\xc3\xb6n (IKSV) vuosittainen tapahtuma Istanbulissa, Turkissa. Se pidettiin ensi kertaa vuonna 1994 ja ajoittuu hein\xc3\xa4kuun ensimm\xc3\xa4iselle puoliskolle. Eri jazztyylien lis\xc3\xa4ksi tapahtumassa on esitetty muutakin musiikkia, kuten rockia, poppia, reggaeta, funkia ja maailmanmusiikkia. Istanbulin jazzfestivaalilla k\xc3\xa4y vuosittain noin 50\xc2\xa0000 vierasta yli 30:ssa konsertissa. Vuodesta 2002 l\xc3\xa4htien tapahtumassa on jaettu palkinto elinik\xc3\xa4isist\xc3\xa4 saavutuksista._NEWLINE_Tapahtuma on International Jazz Festivals Organizationin (IJFO) j\xc3\xa4senfestivaali. Esiintyjiin ovat lukeutuneet Al Di Meola, Bobby McFerrin, Jan Garbarek, Chick Corea, Herbie Hancock, Keith Jarrett, Marcus Miller, Diana Krall, Wynton Marsalis, Ornette Coleman, Tony Bennett, Eric Clapton, Joan Baez, Lou Reed, Nick Cave, Sting, Tori Amos, Elvis Costello, Norah Jones, Paul Simon, Dead Can Dance, Massive Attack, Bj\xc3\xb6rk, Suzanne Vega, Bryan Ferry, Grace Jones, Seal, Jamie Cullum ja Joss Stone._NEWLINE_Istanbulin jazzfestivaali pyrkii rohkaisemaan jazzmusiikin tuottamista Turkissa ja edist\xc3\xa4m\xc3\xa4\xc3\xa4n sen kansainv\xc3\xa4list\xc3\xa4 suosiota.'